ANIFEILIAID, CYMRU RHAN 1 Rhagarweiniad Enwi, cymhwyso a chychwyn 1 Enw'r Gorchymyn hwn yw Gorchymyn Rheoli Salmonela mewn Dofednod (Cymru) 2008, mae'n gymwys o ran Cymru a daw i rym ar 25 Mawrth 2008. Dehongli 2 Yn y Gorchymyn hwn— ystyr “bridiwr cig” (“ meat breeder ”) yw dofednyn a gedwir er mwyn cynhyrchu wyau y bwriedir peri gori arnynt a'u deor i gynhyrchu cywion— a gaiff eu magu i gynhyrchu cig i'w fwyta gan bobl, neu y caiff eu hepil eu magu i gynhyrchu cig i'w fwyta gan bobl; ystyr “cyw” (“ chick ”) yw aderyn sy'n llai na 72 awr oed nad yw wedi cael bwyd; ystyr “dodwywr fridiwr” (“ layer breeder ”) yw dofednyn a gedwir er mwyn cynhyrchu wyau y bwriedir peri gori arnynt a'u deor i gynhyrchu cywion— a gaiff eu magu i gynhyrchu wyau i'w bwyta gan bobl, neu y caiff eu hepil eu magu i gynhyrchu wyau i'w bwyta gan bobl; ystyr “dofednod” (“ poultry ”) yw adar o'r rhywogaeth Gallus gallus , tyrcwn, hwyaid a gwyddau. ystyr “haid” (“ flock ”) yw dofednod o'r un statws iechyd â'i gilydd a gedwir ar yr un daliad neu yn yr un caeadle, ac sy'n un uned epidemiolegol ar ei phen ei hun, ac sy'n cynnwys, yn achos dofednod a gaiff eu lletya, bob aderyn sy'n rhannu'r un gofod awyr; ystyr “haid ddodwy” (“ laying flock ”) yw haid o ddofednod a gedwir i gynhyrchu wyau i'w bwyta gan bobl; ystyr “haid fridio” (“ breeding flock ”) yw haid a gedwir i gynhyrchu wyau y bwriedir peri gori arnynt; ystyr “meddiannydd” (“ occupier ”) mewn perthynas ag unrhyw ddeorfa neu ddaliad, yw'r person sydd â gofal y ddeorfa neu'r daliad. Yr awdurdod cymwys 3 Gweinidogion Cymru yw'r awdurdod cymwys at ddibenion — a Rheoliad y Comisiwn (EC) Rhif 1003/2005 sy'n rhoi ar waith Reoliad (EC) Rhif 2160/2003 o ran targed Cymunedol ar gyfer gostwng nifer yr achosion o seroteipiau salmonela penodol mewn heidiau bridio o Gallus gallus ac sy'n diwygio Rheoliad (EC) Rhif 2160/2003 ; b Rheoliad y Comisiwn (EC) Rhif 1168/2006 sy'n rhoi ar waith Reoliad (EC) Rhif 2160/2003 o ran targed Cymunedol ar gyfer gostwng nifer yr achosion o seroteipiau salmonela penodol mewn ieir dodwy o Gallus gallus ac sy'n diwygio Rheoliad (EC) Rhif 1003/2005 ; ac c Rheoliad y Comisiwn (EC) Rhif 1177/2006 sy'n rhoi ar waith Reoliad (EC) Rhif 2160/2003 Senedd Ewrop a'r Cyngor o ran gofynion ar gyfer defnyddio dulliau rheoli penodol yn fframwaith y rhaglenni cenedlaethol ar gyfer rheoli salmonela mewn dofednod . RHAN 2 Deorfeydd dofednod Hysbysu am ddeorfeydd dofednod 4 1 Rhaid i feddiannydd deorfa ddofednod â chyfanswm capasiti deor o 1000 neu fwy o wyau hysbysu Gweinidogion Cymru o'r wybodaeth yn yr erthygl hon— a o fewn tri mis ar ôl i'r Gorchymyn hwn ddod i rym; neu b yn achos sefydlu'r cyfryw ddeorfa ar ôl y dyddiad pan ddaw'r Gorchymyn hwn i rym, o fewn tri mis ar ôl i'r ddeorfa gael ei sefydlu. 2 Rhaid i'r meddiannydd hysbysu Gweinidogion Cymru o unrhyw newid i'r wybodaeth honno neu unrhyw ychwanegiad ati a hynny o fewn tri mis ar ôl gwneud y newid neu'r ychwanegiad. 3 Nid yw'r erthygl hon yn gymwys i unrhyw feddiannydd sydd wedi hysbysu Gweinidogion Cymru o'r wybodaeth honno o dan unrhyw ddeddfiad arall. 4 Yr wybodaeth sydd i'w rhoi yw— a enw, cyfeiriad a Rhif ffôn y meddiannydd; b cyfeiriad a Rhif ffôn y ddeorfa; c capasiti deor y ddeorfa; ac ch rhywogaeth y dofednod a ddeorwyd yn y ddeorfa. Cofnodion mewn deorfa sy'n peri gori ar Gallus gallus 5 Os yw deorfa yn peri gori ar wyau o rywogaeth Gallus gallus a bod ganddi gapasiti o 1000 o wyau neu fwy, pan symudir wyau neu gywion i'r ddeorfa neu oddi arni rhaid i'r meddiannydd gofnodi— a dyddiad y symud; b nifer yr wyau neu'r cywion sy'n cael eu symud; c a yw'r symud i'r ddeorfa neu oddi arni; ch os yw'r symud yn symud oddi ar ddaliad, y daliad cyrchfan; a d yn achos wyau a dducpwyd i'r ddeorfa i beri gori arnynt, y daliad tarddiad. RHAN 3 Heidiau bridio neu heidiau dodwy Hysbysu am heidiau bridio neu heidiau dodwy 6 1 Rhaid i feddiannydd daliad lle y cedwir un neu fwy o heidiau bridio neu heidiau dodwy o 250 o leiaf o ddofednod o unrhyw un rhywogaeth unigol hysbysu Gweinidogion Cymru o'r wybodaeth yn yr erthygl hon— a o fewn tri mis ar ôl i'r Gorchymyn hwn ddod i rym hwn; neu b yn achos sefydlu'r cyfryw ddaliad ar ôl y dyddiad pan ddaw'r Gorchymyn hwn i rym, o fewn tri mis ar ôl i'r daliad gael ei sefydlu. 2 Rhaid i'r meddiannydd hysbysu Gweinidogion Cymru o unrhyw newid i'r wybodaeth honno neu unrhyw ychwanegiad ati a hynny o fewn tri mis ar ôl gwneud y newid neu'r ychwanegiad. 3 Nid yw'r erthygl hon yn gymwys i unrhyw feddiannydd sydd wedi hysbysu Gweinidogion Cymru o'r wybodaeth honno o dan unrhyw ddeddfiad arall. 4 Yr wybodaeth sydd i'w rhoi yw— a enw, cyfeiriad a Rhif ffôn y daliad; b enw, cyfeiriad a Rhif ffôn y meddiannydd a pherchennog pob haid ar y daliad; c nifer yr heidiau ar y daliad; ch ar gyfer pob haid— i dull adnabod yr haid; ii ai haid fridio yntau haid ddodwy ydyw; iii y rhywogaeth; iv nifer y dofednod; d ar gyfer pob haid fridio— i ai haid o ddodwywyr fridwyr yntau o fridwyr cig ydyw; a ii statws yr haid yn y pyramid bridio. Heidiau bridio neu heidiau dodwy o'r rhywogaeth Gallus gallus 7 Mae'r Atodlen (heidiau bridio neu heidiau dodwy o'r rhywogaeth Gallus gallus ) yn cael ei heffaith. Gwahardd defnyddio gwrthficrobiaid 8 Ni chaiff neb roi unrhyw wrthficrobiad i unrhyw aderyn o'r rhywogaeth Gallus gallus fel dull penodol o reoli salmonela a hynny'n groes i Erthygl 2 o Reoliad y Comisiwn (EC) Rhif 1177/2006 (defnyddio gwrthficrobiaid). Gwahardd defnyddio brechlynnau 9 Ni chaiff neb roi unrhyw frechlyn salmonela byw i unrhyw aderyn o'r rhywogaeth Gallus gallus yn groes i Erthygl 3(1) o Reoliad y Comisiwn (EC) Rhif 1177/2006 (defnyddio brechlynnau). RHAN 4 Amrywiol Cofnodion 10 Rhaid i unrhyw berson sy'n gorfod cadw cofnod o dan y Gorchymyn hwn ei gadw am ddwy flynedd ar ôl dyddiad ei wneud a rhaid iddo'i ddangos i un o arolygwyr neu un o swyddogion Gweinidogion Cymru pan ofynnir iddo wneud hynny a chaniatáu gwneud copi neu gymryd echdyniad ohono. Ymyrryd â samplau 11 Rhaid i berson beidio ag ymyrryd â sampl na gwneud unrhyw beth iddo sy'n debygol o effeithio ar ganlyniad unrhyw brawf y mae'n ofynnol ei wneud o dan y Gorchymyn hwn, ac eithrio fel y darperir ar ei gyfer yn y Gorchymyn hwn. Pwerau Gweinidogion Cymru mewn achosion o fethu â chydymffurfio 12 Os bydd unrhyw berson yn methu â chymryd unrhyw gamau sy'n ofynnol gan y Gorchymyn hwn, caiff arolygydd drefnu i'r cyfryw gamau gael eu cymryd ar draul y person sydd wedi methu â chydymffurfio. Gorfodi 13 1 Yr awdurdod lleol sydd yn gorfodi'r Gorchymyn hwn. 2 Caiff Gweinidogion Cymru gyfarwyddo, mewn perthynas ag achosion o ddisgrifiad penodol neu ag unrhyw achos penodol, mai Gweinidogion Cymru yn hytrach na'r awdurdod lleol fydd yn gorfodi'r Gorchymyn hwn. Dirymu 14 Dirymir Gorchymyn Heidiau Bridio Dofednod a Deorfeydd (Cymru) 2007 . Elin Jones Y Gweinidog dros Faterion Gwledig, un o Weinidogion Cymru 26 Chwefror 2008